Pa vermoed vermiste dogter is aangevalMarie en haar pa, Atle. Foto: Facebook Die vermiste Noorweegse student Marie Ostbo (21) se pa vermoed sy dogter is dalk aangeval, maar is steeds hoopvol dat sy lewend gevind sal word. Atle Ostbo, Marie se pa, het aan die Sweedse koerant Aftonbladet gesê hy vermoed sy dogter is aangeval aangesien sy nie haar besittings op die strand sou los en met haar nuwe kamera sou gaan swem nie. Ostbo het Woensdagaand verdwyn terwyl sy saam met ŉ buitelandse studente-toergroep in Sedgefield in die Wes-Kaap vertoef het. Sy het volgens die polisie net ná 18:00 saam met die groep op die strand gaan stap. Sommige studente het Ostbo glo net voor 19:00 laas op die strand, sowat 100 m van waar die groep tuisgaan, opgemerk. Sy was geklee in ŉ paar blou jeans en ŉ wit T-hemp. Die polisie het haar selfoon, ŉ hoed en skoene op die strand gevind in die omgewing waar sy vermis geraak het. “Ons hoop en bid dat Marie steeds leef, asook gevind en aan ons terugbesorg sal word. Solank daar hoop is, is daar lewe. Ons het nog nie hoop opgegee dat Marie lewend gevind sal word nie,” het Ostbo se pa op Facebook geskryf. Kapt. Malcolm Pojie, woordvoerder van die polisie, het bevestig die soektog gaan vandag voort. Lede van die polisie se honde-eenheid, soek-en-reddingseenheid en duikeenheid, asook die Wildernis-soek-en-reddingseenheid (WSAR), die Nasionale Seereddingsinstituut (NSRI), die provinsiale nooddienste en die plaaslike buurtwag is by die soektog betrokke. Die NSRI en die betrokke owerhede is intussen in verbinding met Ostbo se familie in die buiteland en word bygestaan deur die polisie, die departement van internasionale betrekkinge en samewerking, die Noorweegse ambassade en die departement van toerisme. Mense met meer inligting wat kan lei tot Ostbo se opsporing word versoek om die Sedgefield-polisie by 044 343 1321 te bel.